सारणी : राख डैम के पास मिला दुर्लभ प्रजाति का सफेद कोबरा, अब वन विहार भोपाल लाने की तैयारी

सारणी (बैतूल). सतपुड़ा पावर प्लांट के राख डैम के पास मंगलवार को दुर्लभ प्रजाति का सफेद कोबरा सांप पकड़ा गया। कम लंबाई का यह सांप बेहद जहरीले सांपों की श्रेणी में आता है। इसकी लंबाई करीब 9 इंच है। जानकारी के मुताबिक, धसेड़ गांव के पास डैम का निर्माण चल रहा है। इसी दौरान वहां मजदूरों को यह कोबरा सांप नजर आया। मजदूरों ने इसे पकड़ने की कोशिश की तो यह फन फैला लिया और फुंफकार मारने लगा। यह देखकर सभी मजदूर डर गए। लेकिन बाद में हिम्मत दिखाते हुए इस कोबरा सांप को एक बोतल में बंद कर लिया। इसके बाद वन विभाग को इसकी जानकारी दी गई। वन्यजीव विशेषज्ञ आदिल खान ने बताया कि इस कोबरा सांप काे एल्बिनो (व्हाइट) कहते हैं। ये बेहद तेज भागता है। सफेद रंग और लाल आंखों वाला यह कोबरा अन्य सामान्य सांपों की तुलना में बेहद जहरीला होता है।

दुनिया के 10 सबसे दुर्लभ एनिमल्स में होती है गिनती : वेटनरी डॉ. पंकज माहोरे ने बताया सांप का सफेद रंग जैनेटिक डिसऑर्डर होता है। यह काफी दुर्लभ होते हैं। गुजरात के सांपों के एक्सपर्ट रंजीत ठाकुर ने नाग की फोटो देखकर बताया कि सारणी में मिला यह सांप विशुद्ध एल्बिनो है। इस सांप को वन विभाग की मदद से वन विहार भोपाल भिजवाने जा रहा है। इस एल्बिनो को दुनिया के 10 सबसे दुर्लभ एनिमल्स में गिना जाता है।